Hans Cappelen (1945–2025)

**Hans Arne Kristian Torolf Cappelen** (1945–2025) var en norsk jurist og heraldiker. Han var sin generasjons fremste fagmann i heraldikk i Norge. Han var også interessert i genealogi og lokalhistorie. Han ble tidvis kalt Hans A.K.T. Cappelen for å skille ham fra andre med navnet Hans Cappelen.

## Familie og yrke
Han vokste opp i Skien som sønn av sorenskriver Didrik («Dixe») Cappelen og ektefellen Gudrun Cappelen, født Knudsen. Han ble oppkalt etter de personene som hjalp faren til å flykte da han var blitt fengslet av okkupasjonsmakten under andre verdenskrig. 

Cappelen var utdannet cand.jur. fra Universitetet i Oslo i 1973 og fikk bevilling som advokat i 1975. Etter dommerfullmektigpraksis i Nedre Telemark var han advokatfullmektig i Advokatfirmaet Wiersholm, Bachke & Helliesen i Oslo i perioden 1975–1978. Da opprettet han sin egen advokatpraksis i Oslo, men med deltidsansettelse som advokat i Byggherreforeningen. I 1990 opprettet han sammen med sin kone, advokat Annie Krefting, Advokatfirmaet Cappelen & Krefting DA i Oslo.  

## Advokatvirksomhet
Cappelen spesialiserte seg som advokat på emnene bygge- og entrepriserett, konsulent- og anbudsrett, offentlige anskaffelser og leverandørforhold. I tillegg til prosedyre for domstolene, var han også oppmann i tvister, voldgiftsdommer og rettsmegler.  

Han forfattet bøkene *NS 3430 og byggherrene* og *Byggherren og kontraktene*, samt redigerte og var medforfatter til bøkene *Oppføring av egen bolig* (om bustadoppføringslova) og *NS 8405 og byggherrene*. Han var juridisk medarbeider i bladene *Byggherren* og *Ditt Hus*, og juridisk medarbeider i HolteProsjekts dataprogram Bygglex. Cappelen avsluttet sin advokatvirksomhet og ble pensjonist på heltid fra 1.&nbsp;januar 2023.

## Heraldikk, genealogi og lokalhistorie
Cappelen var ekspert på heraldikk. Han ble engasjert i det lille heraldiske miljøet som ung student i 1960-årene, et miljø som på den tiden hadde heraldikeren Hallvard Trætteberg som sitt ubestridte sentrum, og ble etter hvert sin generasjons fremste fagmann i heraldikk i Norge. Han var med å stifte Norsk Heraldisk Forening i 1969. Han var foreningens formann fra 1977 til 1990 og ble utnevnt til æresmedlem i 2005. Han var styremedlem i det nordiske Heraldisk Selskap 1983–2009 og var en av tre norske medlemmer av L'Académie Internationale d'Héraldique.  

Han skrev bøkene *Norske slektsvåpen* (1969), *Norske kommunevåpen* (1987) (i samarbeid med avdelingsarkivar Knut Johannessen) og *Fakta om flagget* (1987) (i samarbeid med journalist Peter Beck). I 1967 tilbrakte han et halvår i Sverige som amanuensis hos den svenske statsheraldikeren Gunnar Scheffer.

Han beskjeftiget seg også med genealogi og lokalhistorie og var blant annet medarbeider i bøkene *Ætt og annet – jubileumsbok ved Grenland Ættehistorielags 30 års jubileum* (Porsgrunn, 2003), *1932-2007 Glimt – Skien Historielag 75 år* (Skien, 2007) samt i *Skienspatrioter – med skjemt og alvor* (Skien, 2001).

## Referanser


## Litteratur
* Hans Cappelen: *Byggherren og kontraktene*,Oslo 1994 med 2. opplag 2001 (forfatterbiografi) 
* *[[Advokatbladet]]*: «Hans Cappelen: Heraldikteren fra Telemark» (intervju), Oslo 2003 og 2013. Nettversjon her: 
* Lambrecht Haugen: *Cappelen-slekten 1627–2008*, Rosendal 2008, side 110–111
* Anders Bjønnes m.fl. (redaktører): *[[Segl]]tegninger fra hyllingene i Norge 1591 og 1610*, utgitt av Norsk Slektshistorisk Forening, Oslo 2010 (forfatterbiografi)
* Allan Tønnesen (redaktør): *Magtens besegling. Enevoldsarveregeringsakterne af 1661 og 1662 underskrevet og beseglet af stænderne i Danmark, Norge, Island og Færøerne*, utgitt av det skandinaviske Heraldisk Selskap på Syddansk Universitetsforlag, Odense 2013, 583 s., ISBN 9788776746612 (forfatterbiografi)
* Anders Bjønnes m.fl. (redaktører): *Eidsvollsmennene – Hvem var de?*, Norsk Slektshistorisk Forening, Oslo 2014 (forfatterbiografi)
*«En blid mann og tre dødsdommer: Dixe Cappelen 1900–1970», Skien Historielag, Byminner 43, Skien 2021, side 30–31 (dåp og oppkalling)

## Eksterne lenker
*  Hans Cappelen på Jusstorget
*  *[http://www.odd.no/om-klubben/var-historie/den-forste-odd-pila/odd-og-pil Odd og pil]* (Presentasjon ved Hans Cappelen) (2016) på Odds Ballklubbs nettsider
*  ''Våbenrulle'', København *[[Heraldisk Selskap|Societas Heraldica Scandinavica]]* 
*  Kurs i entrepriserett om hvordan kunne nekte overtakelse på en forsvarlig måte
*  Hans Cappelen intervjuet om slektsvåpen